In nomine sancte et individue Trinitatis in unitate deitatis adhorande summi Patris et Filii et Spiritus Sancti amen. Anno Incarnationis ejusdem millesimo trecentesimo septuagesimo primo, die mercurii post festum beatorum apostolorum Philippi et Jacobi, ego Petrus de Columbeyo, presbiter, capellanus capellanie Apostolorum fundate in ecclesia beati Lazari Eduensis, ac curatus parochialis ecclesie de Comella, Eduensis diocesis, sanus mente per Dei graciam et corpore, quia tamen vita humana in valle hujus miserie tot et tantis subjacet periculis, et cum nichil cercius morte et nichil incercius hora mortis, cum velit nolitque quemlibet oporteat ingredi portas ejus, sed quantum distet aut instet penitus ignoretur, cogitans de supremis, etc. In primis, in manus tuas, Domine, commendo spiritum meum quem redemisti de tuo proprio sanguine precioso. Item, remitto omnes injurias michi illatas a quibuscumque michi illate fuerunt quoquo modo. Item, volo et precipio quod debita mea et clamores mei universi, elemosine mee et legata mea persolventur, restituantur et pacificentur per manus executorum meorum quos inferius nominabo. Item, corporis mei sepulturam eligo in ecclesia beati Lazari Eduensis, juxta sepulturam carissimi avunculi mei domini Henrici de Columbeyo, si tamen dominis meis carissimis dominis decano et capitulo Eduensi placuerit, et do et lego eisdem dominis decano et capitulo, canonicis, presbiteris et clericis beneficiatis in ipsa ecclesia qui presentes erunt die obitus mei, pro pictencia, quadraginta solidos Turonensium semel distribuendos inter ipsos ut est moris. Item, do et lego predictis dominis meis decano et capitulo, qui presentes erunt in vigiliis meis die obitus mei in ipsa ecclesia celebrandis de deffunctis, viginti quinque solidos semel distribuendos inter ipsos, ut est moris. Item, do et lego presbiteris et clericis non beneficiatis, pro pictencia vigiliarum mearum, qui presentes erunt in ipsis celebrandis dicta die obitus mei, decem solidos Turonensium semel, distribuendos inter ipsos ut est moris. Item, volo et ordino quod die obitus mei fiat luminare meum de viginti libris cere semel. Item, volo et ordino quod dicta die obitus mei convocentur duodecim presbiteri seu clerici coriales ad dicendum et legendum psalteria circa corpus meum, et do et lego cuilibet ipsorum legentium unum grossum semel. Item, die tercenario, convocentur triginta presbiteri ad celebrandum. Item, anno revoluto, a die obitus mei, convocentur alii triginta presbiteri ad celebrandum de mortuis pro remedio anime mee, parentum et benefactorum meorum, et do et lego cuilibet celebranti unum grossum cum dimidio semel qualibet dictarum dierum tercennariarum et anni revoluti. Item, volo et ordino quod die obitus mei fiat elemosina generalis, et do et lego cuilibet pauperi ad dictam elemosinam venienti duos denarios semel. Item, volo et ordino quod fiat anniversarium meum quolibet anno perpetuo in dicta ecclesia semel in anno de pane et vino, ita tamen quod quilibet canonicus dicte ecclesie, in ipsa ecclesia residens tunc temporis, habeat et percipiat in et pro dicto anniversario duos panes capituli et duos potos vini, et quilibet presbiterorum et clericorum, habitum dicte ecclesie defferens, in dicto anniversario, presentialiter existens, habeat et percipiat in dicto anniversario unum panem et unum potum vini. Item, do et lego pulsantibus timpana Sancti Michaelis et de baufredo quinque solidos Turonensium quolibet anno persolvendos. Pro quo quidem anniversario annuatim faciendo et solvendo, do et lego dominis meis predictis decano et capitulo dicte ecclesie pro dicto anniversario ab eisdem dominis meis faciendo et solvendo quolibet anno perpetuo sexties viginti florenos francos auri, boni et legitimi ponderis semel, et in augmentationem et corroborationem dicti anniversarii do et lego perpetuo dictis dominis meis quoddam plastrum domus situm in vico Chaucechien, juxta domum meam quam acquisivi a Johanne Janyot et ejus uxore, ex una parte, et juxta mansum et plastrum quod quondam fuit Johannis le Rahoul, et quod ad presens est Stephani Fortis et Guioti ejus fratris, quod plastrum acquisivi a predicto Guioto Fortis: dum tamen dicti domini mei voluerint facere et solvere dictum anniversarium, et si sibi placuerit onus in se et successores suos recipere de dicto anniversario perpetuo faciendo et solvendo; quod si facere noluerint, volo et ordino quod de predicta florennorum summa emantur perpetui redditus per manus executorum meorum infrascriptorum, pro dicto anniversario meo fondando perpetuo faciendo et solvendo. Item, do et lego perpetuo quatuor capellanis altaris Apostolorum, pro quatuor missis celebrandis anno quolibet, die anniversarii mei, ad predictum altare, decem solidos Divionensium annui et perpetui redditus sitos et assessos supra quoddam plastrum domus et ortum retrositum, sitos Edue, in vico Chaucechien, juxta domum Thevenini, pergamenarii, ex una parte, et mansum heredum Girardi Poupain, quos plastrum et ortum tenet et possidet ad presens Hugueta, filia quondam magistri Desiderii, nunc uxor Johannis Vautherii. Item, do et lego predictis quatuor capellanis Apostolorum omnia edificia et reparationes que feci in domibus capellanie Apostolorum predicte: ita tamen quod si placet sibi in missis et orationibus suis me habeant perpetuo recommendatum. Item, do et lego perpetuo ecclesie Sancti Johannis in Crota unum graduale et unum bichetum frumenti annui et perpetui redditus quem acquisivi perpetuo a Perreneto Lochim, pro anniversario meo quolibet anno perpetuo in ipsa ecclesia faciendo de una missa sollempni, pro remedio anime mee, matris mee, parentum et benefactorum meorum. Item, do et lego ecclesie de Comella viginti solidos semel pro anniversario meo in ipsa ecclesia faciendo de quatuor presbiteris celebrando. Item, do et lego fabrice ecclesie Eduensis semel quinque solidos; item, indulgencie beati Jacobi de Alto Passu duos solidos semel do et lego. Item, do et lego reverendo domino meo Eduensi episcopo viginti solidos semel; item, domino archidiacono Eduensi, quinque solidos semel; item, archipresbitero de Luzeyo duos solidos semel do et lego. Item, do et lego perpetuo Johannete, nepti mee filieque Radulphi Gautheron, mansum et tenemantum, cum piscariis et aisienciis, sitos versus rivum Boutoillier, que acquisivi ab Odeto Ramilley et a Matheo de Torceyo, cum fundo, juribus et pertinenciis ejusdem universis. Item, do et lego predicte Johannete, nepti mee, decem florenos de Florentia, unum lectum munitum de culcitra, pulvinali, sex linteaminibus et coopertura semel. Item, do et lego Alipdi, sorori mee, decem florenos de Florencia, unum lectum munitum prout supra semel. Item, do et lego Perrenete sorori mee, decem florenos Florencie, unum lectum munitum prout supra semel, et de vestibus meis prout executoribus meis videbitur expedire. Item, do et lego perpetuo Bertrando et Guillelmo, nutriciis meis, quandam domum meam sitam in vico Chaucechien, quam acquisivi a Johanne Janyot et Margarita ejus uxore. Item, do et lego perpetuo predictis Bertrando et Guillelmo domum et mansum sitos in vico de Brolio quos acquisivi a Gileto de Brolio, cum fundo, aisienciis, juribus et pertinenciis rerum predictarum universis. Item, do et lego eisdem Bertrando et Guillelmo omnes libros meos sibi tradendos, parciendos et deliberandos ad ordinationem et per manus executorum meorum infrascriptorum. Item, do et lego cuilibet ipsorum Bertrandi et Guillelmi unum lectum munitum de culcitra, pulvinali plume, de sex linteaminibus et de coopertura competenti. In aliis vero bonis meis que superius non legavi, hujus modi testamento meo completo, debitis meis, clamoribus et legatis predictis prius integre persolutis et finaliter executis, heredes meos facio, condo et ordino ac instituo illos de genere meo qui michi de jure vel consuetudine succedere debent. Si quis autem contra hanc meam ultimam voluntatem seu ordinationem venire presumpserit seu attemptaverit, vel causam habeat seu actionem contra me seu executores meos, ratione et causa hujus modi mee ultime voluntatis, et me, executoresque meos ac heredes meos quittare et absolvere noluerit de omnibus rebus et querelis, si quid ei legavi illud ei adhimo et volo quod illud per manus executorum meorum in pios usus convertatur seu in deffensionem hujus mee ultime voluntatis. Hujus autem mei testamenti seu ultime voluntatis mee exequtores meos facio, instituo et ordino dominos Guillelmum Bruillardi, Johannem Pasturelli, presbiteros, Theobaldum de Vico, clericum, quibus executoribus do et lego, videlicet cuilibet ipsorum, viginti solidos Turonensium semel, pro pena et labore quos apponent et sustinebunt in exequendo hoc meum testamentum, seu hanc meam ultimam voluntatem, dans et concedens, etc. Actum Edue anno et die predictis, in presentia predicti Perrini Patoilleti, clerici notarii, jurati nostri et predicte curie nostre Eduensis, dominorum Johannis de Fauchia, Guillelmi de Chaussaignes, presbiterorum, Perreneti Aubeppin, clerici, Gileti Micheleti, subdiaconi, Petri de Monte Piarreti, Girardi Aurifabri, Edue commorantium, Regnaudi Pintat de Edua et plurium aliorum testium ad premissa vocatorum et rogatorum.